25.5.2023 г.
BG
Официален вестник на Европейския съюз
C 184/15
3.3.
Въпреки че все повече се признава ролята на младите хора в изграждането на по-устойчив, по-приобщаващ и по-екологичен свят и че 2022 г. беше обявена за година на младите хора, е ясно, че на практика за тях все още е трудно да участват активно в органите за вземане на решения. 3.4.
През последните години, въпреки високата степен на младежка активност по въпроса за изменението на климата, станахме свидетели и на нарастващо недоволство и загуба на доверие сред младите хора по отношение на политическите институции, което води до намаляване на активното им участие в политически партии и до нарастващо въздържане от участие в политически избори както като гласоподаватели, така и като кандидати.
Това представлява заплаха за демократичната система и пречка пред разработването на ориентирани към бъдещето политики, като се започне с политиките, които са необходими за посрещане на предизвикателствата на климатичния преход и които отчитат различни чувствителни въпроси и потребности.
Във връзка с това според ЕИСК насърчаването на участието на младите хора в политиката и в други процеси на вземане на решения следва да бъде приоритет и следва да се проучат всички възможности за неговото осъществяване и ефективно прилагане на всички равнища. 3.5.
Като отправна точка би било важно да се идентифицират и преодолеят социалните, икономическите и културните пречки пред пълноценното участие на младите хора, които може да включват и липса на осведоменост или труден достъп до информация относно тяхното участие и механизмите за представителство.
Друг аспект, който следва да се подчертае, засяга новите, често неформални начини за ангажиране и общуване с младите хора днес, често чрез използване на технологии и социални медии.
Тези начини следва да бъдат взети предвид, тъй като те са в състояние да мобилизират цели поколения. 3.6.
Устойчивостта е дълбоко залегнала във възгледите на младите хора за света и техните процеси на вземане на решения, но е съчетана с много прагматизъм.
Поради тази причина младежките организации, които представляват интересите и чувствителните въпроси за милиони млади хора в Европа, могат да изиграят важна роля за това да се гарантира, че на младото поколение се дава не само гласност в институциите и в гражданското общество, но и възможност да допринесе по значим и квалифициран начин за процеса на вземане на решения на местно, регионално, национално и европейско равнище (1). 3.7.
Поради тези причини ЕИСК подчертава колко е важно да се създадат възможности за всички най-представителни младежки организации да участват в изготвянето на политики и в разработването на идеи по въпросите на устойчивостта, като се започне с тези, които представляват най-уязвимите млади хора и младите хора, живеещи в най-периферните и селските райони. 3.8.
Младежките организации могат да изпълняват много функции и да играят решаваща роля в разпространението и изпълнението на проекти, свързани с околната среда и устойчивостта.
Поради тази причина ЕИСК призовава институциите на ЕС да предоставят на тези организации структурна финансова подкрепа чрез подходящи и специфични ресурси, така те да имат подходящите условия, за да гарантират и развиват участието на младите хора в екологичния преход. 3.9.
Участието само по себе си обаче не е достатъчно.
Във всички публични политики трябва да се отчита въздействието, което те ще имат върху младите хора и техните очаквания, включително тези на бъдещите поколения.
Поради тази причина трябва да се извърши предварителна, текуща и последваща оценка на всички инвестиции, включително на инвестициите, свързани с екологичния преход, за да може с помощта на показатели да се установят със сигурност икономическото, политическото и социалното въздействие, което те ще окажат върху младите поколения. 3.10.
ЕИСК насърчава институциите на ЕС и държавите членки да прилагат мерки и механизми, с които да се гарантира, че във всички области на политиката се отчита гледната точка на младежта, и чрез пълното приемане на Оценката на въздействието на ЕС от гледна точка на младежта да се създаде пространство за младите хора, в което те да могат да допринесат по последователен и основан на компетентности начин за предизвикателствата, пред които са изправени (2). 3.11.
Както за планетата, така и за модерното развитие на нашите държави членки е необходимо овластяването на младите хора по четири стълба: участие в процесите на промяна; възможност за активна роля чрез упражняване на отговорност при индивидуалния и колективния избор; подобряване на знанията относно протичащите трансформации и неизбежните последици от екологичния и цифровия преход; и развитието на умения с цел квалифицирана намеса. 4.
Екологичният преход в образованието и на пазара на труда 4.1.
2023 г. беше обявена за Европейска година на уменията.
ЕИСК счита, че е изключително важно да се установи връзка между инициативите и политиките, които ще бъдат приети в този контекст, и темите за екологичния преход, устойчивото развитие и предизвикателствата, пред които са изправени младите хора в един бързо променящ се свят.
(1) (2)
Становище на ЕИСК „Към структурирано участие на младежта в процеса на вземане на решения в ЕС относно климата и устойчивостта“ (ОВ C 429, 11.12.2020 г., стр. 44).
Становище на ЕИСК относно „Оценка на въздействието на ЕС от гледна точка на младежта“ (ОВ C 486, 21.12.2022 г., стр. 46).